b"\n_START_ARTICLE_\nBharatpur\n_START_SECTION_\nGeografia i clima\n_START_PARAGRAPH_\nEls districtes centrals s\xc3\xb3n plans i els del sud amb turons; els del nord tenen alguns turons i zones planes. La part muntanyosa del sud es diu els Dang. L'estat estava ben cultivat. L'altura m\xc3\xa0xima \xc3\xa9s prop d'Alipur amb 421 metres. Els rius principals s\xc3\xb3n el Banganga (o Utangan), el Gambhir, el Kakand i el Ruparel, per\xc3\xb2 nom\xc3\xa9s corren en temps de pluja i els dos mesos seg\xc3\xbcents._NEWLINE_La superf\xc3\xadcie era de 5133\xc2\xa0km\xc2\xb2, una cinquena part dels quals boscos i terrenys no cultivables._NEWLINE_El clima \xc3\xa9s sec i calor\xc3\xb3s, especialment el maig i juny; plou el juliol, agost i setembre; els mesos de calor hi ha vents de l'oest i a la nit les temperatures romanen altes. La temperatura mitjana era de 27 graus, la m\xc3\xa9s alta de 46 (al maig) i la m\xc3\xa9s baixa de 7 graus al desembre.\n_START_SECTION_\nPoblaci\xc3\xb3\n_START_PARAGRAPH_\nL'estat estava formar per 1302 ciutats i pobles. La principal ciutat era i \xc3\xa9s Bharatpur (ciutat), seguida de Dig i de Kaman._NEWLINE_La poblaci\xc3\xb3 al cens del 1881 era 645.540 habitants, el 1891 de 640.303 habitants, el 1901 de 626.665 habitants i el 1931 de 486.954 habitants._NEWLINE_L'\xc3\xa8tnia principal eren els chamars (16%); els seguien els jats (15%), els bramans (10%), els meos (8%) i els gujars (7%).\n_START_SECTION_\nLlengua i religi\xc3\xb3\n_START_PARAGRAPH_\nLa llengua principal era el braj bhasha (dialecte de l'hindi occidental) seguida del mewati un dels dialectes del rajasthan\xc3\xad._NEWLINE_Hind\xc3\xbas eren el 81% i musulmans el 18%. Un 1% practicava altres religions entre els quals 62 cristians el 1901 (32 cat\xc3\xb2lics)\n_START_SECTION_\nLlocs arqueol\xc3\xb2gics\n_START_PARAGRAPH_\nEls lloc m\xc3\xa9s destacats s\xc3\xb3n Bayan, Rutbas i Kaman. Exemples de la millor arquitectura jat es poden trobar a Dig.\n_START_SECTION_\nSegells i moneda\n_START_PARAGRAPH_\nEl 1896 va adoptar el sistema postal brit\xc3\xa0nic i el 1901 hi havia 20 oficines de correus de les que quatre disposaven de tel\xc3\xa8graf. Emissions de segells pr\xc3\xb2pies apareixen entre 1912 i 1945._NEWLINE_L'\xc3\xbanica moneda legal era la moneda brit\xc3\xa0nica; anteriorment dues f\xc3\xa0briques de monedes van funcionar a Bharatpur i Dig; aquesta darrera es va tancar el 1878 i l'altre el 1883. La r\xc3\xbapia local s'anomenava hali.\n_START_SECTION_\nEscut i bandera\n_START_PARAGRAPH_\nL'escut de l'estat era quarterat; el primer quart era de plata amb dos katars porpra creuats amb la punta cap dalt; el segon sinople amb un zeb\xc3\xba daurat; el tercer sinople amb un castell daurat amb terra safr\xc3\xa0 i un pal amb bandera vermella; i el quart sinople amb un elefant natural (gris) amb una coberta de muntar vermella i un portador (mahout) tamb\xc3\xa9 vermell. Les divis\xc3\xb2ries s\xc3\xb3n daurades; al damunt un elm daurat decorat amb blau turquesa i corona daurada; sobre l'elm una fortalesa circular de color marron, amb un pal a la porta, i bander\xc3\xad safr\xc3\xa0. L'escut est\xc3\xa0 aguantat a l'esquerra per un lle\xc3\xb3 rampant i a la dreta per un elefant encadenat pel coll, ambdues figures de colors naturals; l'elefant porta un anell al coll de color daurat al coll del qual surt la cadena de color plata. Els dosa animals descansen sobre un guarniments daurats que aguanten la cinta de color blau fosc amb vora porpra, amb inscripci\xc3\xb3 del lema de l'estat en lletres s\xc3\xa0nscrites; entre l'escut i la cinta un can\xc3\xb3 apuntant a la dreta, colors naturals, amb dos banderes creuades de color porpra. L'escut reial \xc3\xa9s similar amb menors variacions art\xc3\xadstiques._NEWLINE_La bandera de l'estat \xc3\xa9s groga i a la part superior t\xc3\xa9 una franja blava de 1/6 part del total, i a la part inferior una franja igualment blava de 2/6 parts. Al centre figura a tot color l'escut de l'estat._NEWLINE_L'estendard personal del maharaj\xc3\xa0 \xc3\xa9s rectangular de quatre franges horitzontals, safr\xc3\xa0, verd clar, vermell, i porpra._NEWLINE_La bandera de vehicle del maharaj\xc3\xa0 \xc3\xa9s rectangular blau clar, amb una franja safr\xc3\xa0 a la part superior (1/5 part) i un altre de negre a la part inferior (tamb\xc3\xa9 1/5 part). Entre el blau i el negre una franja safr\xc3\xa0 de la meitat d'amplada que la franja negra._NEWLINE_A la part del vol una franja vertical d'amplada igual que les horitzontals superior i inferior, la meitat superior negre i la inferior safr\xc3\xa0 i al centre dividida per un disc safr\xc3\xa0 d'amplada 3/5 de l'altura de la bandera; aquest disc porta almenys una inscripci\xc3\xb3 a la part inferior, potser l'escut reial o d'estat._NEWLINE_Tanmateix s'utilitza per vehicle una bandera rectangular de quatre franges, safr\xc3\xa0, verd clar, vermell i porpra, equivalent a l'estendard personal._NEWLINE_La bandera de Bharatpur fou modificada en \xc3\xa8poca desconeguda. L'anterior bandera era rectangular amb tres franges horitzontals: groc sobre blanc sobre blau clar.\n_START_SECTION_\nEx\xc3\xa8rcit i policia\n_START_PARAGRAPH_\nL'estat disposava d'un regiment d'infanteria de 652 homes establert el 1889, i un cos de transport de 350 homes (amb 600 mules i 368 carregadors) establert el 1899 quan va substituir al regiment de cavalleria; els irregulars s\xc3\xb3n 2.200, dels quals 513 s\xc3\xb3n de cavalleria i 132 artillers. Els canons s\xc3\xb3n 82 (40 en servei)._NEWLINE_La policia eren 760 homes dels quals 25 anaven muntats. Hi havia tamb\xc3\xa9 100 chaukidars (policia local) A la capital hi havia una pres\xc3\xb3 central; la pres\xc3\xb3 de Dig fou suprimida el 1901.\n_START_SECTION_\nJust\xc3\xadcia\n_START_PARAGRAPH_\nLes corts inferior eren les dels naib-tashildars; se seguien les corts dels tashildars; la cort superior civil era la dels nazims i per damunt nom\xc3\xa9s quedava la cort Civil i de Sessions (cort d'apel\xc2\xb7laci\xc3\xb3 civil). En el terreny criminal la cort inferior era la dels nazims, i per casos m\xc3\xa9s importants i apel\xc2\xb7laci\xc3\xb3 dels casos menors estava la mateixa cort Civil i de Sessions; les decisions de les dues corts criminals podien ser tamb\xc3\xa9 apel\xc2\xb7lades al consell com a cort suprema; les sent\xc3\xa8ncies de mort requerien aprovaci\xc3\xb3 del sobir\xc3\xa0 o de l'agent pol\xc3\xadtic.\n_START_SECTION_\nPossessi\xc3\xb3 de la terra\n_START_PARAGRAPH_\nLa possessi\xc3\xb3 de la terra era en arrendament de l'estat amb les modalitat de khalsa (87,6%), muafi (11,8%) i istimrari (0,6%). Els llocs khalsa, terres del sobir\xc3\xa0 de les que el darbar (govern) cobrava directament la renda eren posse\xc3\xafts pels zamindars  que pagaven un arrendament a l'estat directament i eren hereditaris mentre l'arrendament es pagava, per\xc3\xb2 el dret no podia ser venut excepte amb perm\xc3\xads, i si aquest es donava no podia ser adquirit per qui no fos agricultor; les terres muafi eren concedides a la caritat (panarth) sense renda, o als temples._NEWLINE_Les terres inam o chauth eren inicialment id\xc3\xa8ntiques i les posse\xc3\xafen els inams sense renda i amb serveis militars, per\xc3\xb2 el 1776, quan Najaf Khan va ocupar Dig, alguns inams van recon\xc3\xa8ixer la supremacia mogol i es va establir que pagarien el chauth (1/4), i quan despr\xc3\xa9s les terres d'aquestos inams va tornar a Bharatpur el pagament va romandre, mentre la resta seguien pagant en serveis militars; els takhurs, sardars i familiars del sobir\xc3\xa0 que gaudien de terres no pagaven renda ni serveis; els istimraris (quatre en tot l'estat) pagaven un petita renda fixa.\n_START_SECTION_\nEconomia i comunicacions\n_START_PARAGRAPH_\nLa majoria de la poblaci\xc3\xb3 vivia de l'agricultura i la ramaderia; els cultius principals eren la bajra (24% del terreny de cultiu), el jowar (19%), civada, blat i cot\xc3\xb3. 761\xc2\xa0km\xc2\xb2 estan irrigats, sent la m\xc3\xa9s important la Bareta band al riu Kakand; tamb\xc3\xa9 tenen import\xc3\xa0ncia l'Ajan band, que \xc3\xa9s una obra d'irrigaci\xc3\xb3 antiga (vers 1800) que fou reformada el 1895; i la Sikhri band, que es va construir vers el 1840 i fou arranjat vers el 1900. Hi hauria 22000 fonts a l'estat de les quals unes 14000 constru\xc3\xafdes amb rajola._NEWLINE_Hi ha ferro i coure per\xc3\xb2 les mines no s'exploten._NEWLINE_Pedra arenosa de la pedrera de Bansi Panarpur va proveir material per als principals monuments dels mogol a Delhi, Agra i Fatehpur Sikri, i per edificis de Dig; \xc3\xa9s de color vermell fosc, o groc blanquin\xc3\xb3s._NEWLINE_Es manufacturaven cotons i peces de roba, objectes dom\xc3\xa8stics de ferro, vidre, tasses i objecte d'argila. Les m\xc3\xa9s curioses s\xc3\xb3n els anomenats chauris i objectes de vori o de fusta de s\xc3\xa0ndal._NEWLINE_S'exportaven cereals, llavors, cot\xc3\xb3, rajoles i bestiar; s'importaven principalment sucre, arr\xc3\xb2s, sal, objectes anglesos, metalls, i peces de roba._NEWLINE_Les fams principals van passar el 1877 i 1899-1900, per\xc3\xb2 no van ser les \xc3\xbaniques._NEWLINE_El ferrocarril de Rajputana-Malwa corria 53\xc2\xa0km per l'estat, d'est a oest, amb quatre estacions; la branca Kwanpore-Achhnera tamb\xc3\xa9 creuava una petita part de l'estat amb estaci\xc3\xb3 a Bhainsa.\n_START_SECTION_\nEducaci\xc3\xb3 i sanitat\n_START_PARAGRAPH_\nEl 97,2% de la poblaci\xc3\xb3 era analfabeta el 1901 (94,8% homes i 99,9% dones). Les escoles ind\xc3\xadgenes eren elementals i s'anomenaven maktabs i pathsalas; el 1903 hi havia 99 escoles de l'estat, de les que 96 les pagava el darbar i 3 la societat de l'esgl\xc3\xa9sia missionera._NEWLINE_L'estat disposava de set hospitals (incloent el de la pres\xc3\xb3) i 10 dispensaris. La vacunaci\xc3\xb3 es feia amb \xc3\xa8xit al segle\xc2\xa0XX.\n_START_SECTION_\nHist\xc3\xb2ria\n_START_PARAGRAPH_\nLa part nord de l'estat fou dominada abans del segle\xc2\xa0XI pels rajput tomara o tonwar i la part sud pels rajput jadon que tenien la capital a Bayana. Els jadons foren expulsats per Mahmud de Gazni per\xc3\xb2 al cap d'un temps van recuperar el territori; al final del segle\xc2\xa0XII tot el pa\xc3\xads, nord i sud, fou ocupat per Muhammad de Ghor i els cinc-cents anys seg\xc3\xbcents va estar sota domini dels diversos sobirans de Delhi. Sota els mogol, al segle\xc2\xa0XVI, va formar part de la subah (prov\xc3\xadncia) d'Agra per\xc3\xb2 els districtes del nord i la resta del turbulent Mewat van quedar sota un governador especial._NEWLINE_El territori va passar als jats del clan sinsiwar, descendents de Madan Pal, un rajput yadava, tercer fill de Tahan Pal, que al segle\xc2\xa0XI havia governat a Bayana, i despr\xc3\xa9s es va apoderar de la major part de l'estat despr\xc3\xa9s anomenat Karauli. Un dels descendents de Madan Pal, Bal Chand, va tenir una dona jat com a concubina, i amb ella va tenir dos fills, Bijai i Sijai, que no foren admesos a la germandat rajput i van ser considerats jats; com que no tenien clan van fundar el propi, anomenat sinsiwar, pel lloc d'origen del pare, el poble de Sinsini a uns 12\xc2\xa0km al sud de Dig. Aquestos primers jats tenien com a \xc3\xbanica ocupaci\xc3\xb3 el saqueig._NEWLINE_El primer que va tenir notorietat fou Brijh, contemporani d'Aurangzeb, considerat el veritable fundador del principat de Bharatpur; va morir al comen\xc3\xa7ament del segle\xc2\xa0XVIII quan defensa la seva petita capital de Sinsini contra l'atac d'un ex\xc3\xa8rcit imperial enviada per castigar els seus actes de saqueig. _NEWLINE_Al mateix temps un altre membre de la fam\xc3\xadlia estava establert a Thun (20\xc2\xa0km a l'oest de Sinsini) i va esdevenir senyor d'uns 40 pobles. Churaman, el set\xc3\xa8 fill de Brijh, fou reconegut cap dels jats de Sinsini i Thun i va construir fots, posseint Dig, Kumher i altres llocs; es va aliar al cap jat del clan sogariya, de nom Khem Karan, i va assolar els camins fins a Delhi i Agra i les terres de la vora, quedant els camins bloquejats. _NEWLINE_El 1714 Farrukhsiyar els va voler guanyar pel seu camp i els va concedir t\xc3\xadtols i alguns districtes com a jagirs i despr\xc3\xa9s d'aix\xc3\xb2 els saquejos es van aturar per un temps, per\xc3\xb2 amb el temps el costum i les oportunitats els van portar a reprendre la seva activitat._NEWLINE_El 1718 el cap de Jaipur, Sawai Jai Singh fou enviat amb una for\xc3\xa7a poderosa contra Churaman i Thun i Sinsini foren atacades; els jats, despr\xc3\xa9s d'una valent defensa, van capitular davant els germans Saiyid que dirigien la facci\xc3\xb3 oposada al cap de Jaipur, mitjan\xc3\xa7ant un enviat especial directe a Delhi. Jai Singh es va retirar disgustat; dos anys despr\xc3\xa9s Churaman va donar suport als germans Saiyids contra Muhammad Shah, per\xc3\xb2 una mica despr\xc3\xa9s querelles din\xc3\xa0stiques entre els jats (entre Churaman i el seu fill) van portar a l'enverinament del cap; el fill Mohkam Singh el va succeir per\xc3\xb2 fou per poc temps; va fer empresonar al seu cos\xc3\xad, Badan Singh, al que considerava el seu rival, i que tenia el suport dels jats; partidaris de Badan Singh van demanar a Jai Singh de Jaipur d'atacar Thun, que finalment fou capturada despr\xc3\xa9s de sis meses de setge; Mohkam va poder fugir i Badan fou instal\xc2\xb7lat al govern com a raja de Dig, a condici\xc3\xb3 de pagar tribut a Delhi (1722), fet que \xc3\xa9s considerat com el reconeixement legal del futur estat de Bharatpur._NEWLINE_Badan va morir el 1755 per\xc3\xb2 ja abans havia deixat el govern en mans del seu fill Suraj Mal, un gran governant. Suraj va portar el poder jat al cim; el 1733 va conquerir la fortalesa de Bharatpur al cap jat rival Khem Karan, al que va matar, i va establir all\xc3\xad la seva capital. El 1753 va saquejar Delhi i en els seg\xc3\xbcents anys va rebutjar els atacs combinats dels imperials i de Holkar i Jaipur, i finalment va derrotar a Holkar a Kumher. El 1761 va conquerir Agra que els jats van conservar fins al 1774, junt amb els districtes d'Agra i Muttra, gran part del territori que despr\xc3\xa9s fou l'estat d'Alwar, i part dels districtes de Gurgaon i Rohtak._NEWLINE_Suraj va morir el 1763 en lluita contra un esquadr\xc3\xb3 de cavalleria mogol, quan estava ca\xc3\xa7ant a territori imperial; el va succeir el seu fill gran Jawahir Singh, valent per\xc3\xb2 menys capacitat que el seu pare, per\xc3\xb2 encara va seguir ampliant les possessions dels jats; va viure principalment al palau d'Agra on s'asseia al tron de marbre blanc de Djahangir; aqu\xc3\xad fou assassinat el juny de 1768._NEWLINE_A la mort de Jawahir el poder dels jats va comen\xc3\xa7ar a decaure i els dominis es van reduir. Les dissensions familiars, la creixent influ\xc3\xa8ncia dels marathes i l'eclosi\xc3\xb3 del poder de l'estat rajput d'Alwar._NEWLINE_El successor de Jawahir, el seu germ\xc3\xa0 Ratan Singh, nom\xc3\xa9s va regnar nou mesos; el va seguir el seu fill Kesri Singh, menor d'edat, sota reg\xc3\xa8ncia de Nawal Singh (germ\xc3\xa0 de Jawahir i Ratan), per\xc3\xb2 el germ\xc3\xa0 petit d'aquest, Ranjit Singh, va organitzar algunes intrigues i va seguir un per\xc3\xadode de gran confusi\xc3\xb3. El 1771 els marathes, aprofitant aquestes disc\xc3\xb2rdies, van expulsar als jats de les seves conquestes a l'est del Jumna; Najaf Khan va donar suport a Ranjit Singh i va conquerir Agra el 1774 derrotant a Nawal Singh a Barsana; el 1776 va conquerir Dig, on va morir Nawal Singh, i va anul\xc2\xb7lar el poder dels jats al que nom\xc3\xa9s va restar la pargana de Bharatpur que fou entregada a Kesri Singh que va morir poc despr\xc3\xa9s i aix\xc3\xad va pujar a tron Ranjit Singh (1776). _NEWLINE_Per una petici\xc3\xb3 personal a Najaf Khan de la rani Kishori, v\xc3\xaddua del gran Suraj Mal, foren restitu\xc3\xafts a Bharatpur una desena de districtes, per\xc3\xb2 el 1782, a la mort de Najaf Khan, el seu successor Mirza Shafi, els va recuperar; el 1783 Mirza fou assassinat a Dig i Ranjit va recuperar altre cop els districtes per ser perduts altre cop el 1784 a mans de Sindhia, nominalment actuant per compte de l'emperador Shah Alam II, per\xc3\xb2 altre cop, a petici\xc3\xb3 de la rani, foren restaurats el 1785 incloent Dig. En endavant Ranjit fou fidel a Sindhia i fou recompensat el 1795 amb tres districtes m\xc3\xa9s, amb el que es van formar els 14 districtes que van conformar l'estat de Bharatpur (despr\xc3\xa9s arranjats en deu tashils)._NEWLINE_En la primera guerra maratha, el setembre del 1803 els wakils de Ranjit Singh es van trobar amb Lord Lake a Bakkabgarh i el 29 d'aquell m\xc3\xa9s es va signar una alian\xc3\xa7a ofensiva i defensiva. Un contingent de tropes de Bharatpur va ajudar als anglesos en la conquesta d'Agra i va participar en la batalla de Laswari (a Alwar) i fou recompensat amb cinc districtes addicionals._NEWLINE_El 1804 va esclatar la guerra entre brit\xc3\xa0nics i Jaswant Rao Holkar, i Ranjit Singh va violar el tractat del 1803 i es va aliar amb Holkar; el novembre de 1804 les tropes derrotades d'Holkar es van refugiar a Dig; els brit\xc3\xa0nics avan\xc3\xa7aven quan l'artilleria de Bharatpur va obrir foc; els anglesos van assetjar Dig i la van assaltar el 23 de desembre de 1804; marathes i jats van fugir de la ciutat cap a Bharatpur; el memorable setge d'aquesta ciutat va durar del 3 de gener al 22 de febrer de 1805; les forces de Lord Lake les formaven 800 europeus a cavall i 1600 natius tamb\xc3\xa9 a cavall, i 1000 infants europeus i 4400 sepoys; Lake disposava de 65 peces d'artilleria i altres armes d'assalt i setge; la guarnici\xc3\xb3 de Bharatpur era entre deu i vint vegades superior en nombre: 8000 regulars i milers de pobladors de la rodalia units a la defensa, a m\xc3\xa9s de la infanteria d'Holkar. Assalts a la ciutat es van fer el 9 i 21 de gener, i el 20 i 21 de febrer, i van fracassar i els subministraments de municions es van esgotar i el setge va haver de ser aixecat._NEWLINE_A l'abril Lake va preparar un nou assalt i llavors Ranjit Singh va demanar la pau i es va signar un tractat el 17 d'abril de 1805, pel qual va perdre els cinc districtes concedits el 1803 i va haver de pagar una indemnitzaci\xc3\xb3 de guerra._NEWLINE_Ranjit va morir aquell mateix any i el va succeir el seu fill Randhir Sing (1805-1823), succe\xc3\xaft al seu torn pel seu germ\xc3\xa0 Baldeo Singh (1823-1825). El fill menor d'aquest, Balwant Singh, el va succeir, i fou acceptat pels brit\xc3\xa0nics per\xc3\xb2 fou enderrocat i empresonat pel seu cos\xc3\xad Durjan Sal. El resident a Delhi va enviar forces en suport del leg\xc3\xadtim hereu per\xc3\xb2 es van aturar quan es va comprovar que Durjan gaudia del suport del poble i els caps del pa\xc3\xads. D'altra banda Durjan es preparava per mantenir el seu dret per la for\xc3\xa7a aliat a altres estats rajputs i marathes; finalment la guerra va esclatar i Lord Combermere, comandant en cap, va atacar Bharatpur el desembre de 1825 amb 20000 homes i abundant artilleria; finalment la ciutat fou ocupada per assalt el 18 de gener de 1826 i Balwant Singh fou restaurat al tron. Durjan fou fet presoner i deportat a Allahabad; es van capturar 133 canons en \xc3\xbas i 2 que no funcionaven, que foren venuts i el seu import distribu\xc3\xaft entre l'ex\xc3\xa8rcit conqueridor; Bharatpur va haver de pagar una indemnitzaci\xc3\xb3 de guerra. Balwant va rebre el t\xc3\xadtol de maharaj\xc3\xa0 i va quedar sota reg\xc3\xa8ncia de la seva mare i control de l'agent pol\xc3\xadtic, fins al 1826, quan descobertes intrigues de la rani, fou eliminada del c\xc3\xa0rrec i es va formar un consell de reg\xc3\xa8ncia._NEWLINE_Balwant Singh va rebre el poder el 1835 i va morir el 1853 deixant un fill menor d'edat de nom Jaswant Singh. El consell de reg\xc3\xa8ncia es va restablir aix\xc3\xad com el control de l'agent pol\xc3\xadtic. El 1862 va rebre l'habitual sanad (decret) que li reconeixia el dret d'adopci\xc3\xb3. El mar\xc3\xa7 de 1871 va rebre tots els poders i el 1873 va obrir la primera l\xc3\xadnea de ferrocarril, el 1977 va afrontar una epid\xc3\xa8mia de fam, el 1879 va fer un acord sobre la sal amb els brit\xc3\xa0nics, el 1884 es van abolir les taxes excepte per licors, opi i altres drogues, el 1890 la seva salutaci\xc3\xb3 fou apujada de 17 a 19 canonades i el mateix any va quedar establert un regiment d'infanteria i cavalleria (reconvertit a cos de transports) que va estar al servei de l'Imperi. _NEWLINE_Va morir el 1893, i el va succeir el seu fill Ram Singh, que pels seus h\xc3\xa0bits exc\xc3\xa8ntrics va ser separat del poder el 1895. L'administraci\xc3\xb3 va passar a un diwan amb un consell consultiu i despr\xc3\xa9s a un consell administratiu dirigit per l'agent pol\xc3\xadtic. El 1900, en un atac de r\xc3\xa0bia, Ram Singh va matar a un dels seus servidors a Abu, i el govern brit\xc3\xa0nic el va declarar deposat i el va substituir pel seu fill Kishan Singh, nascut un any abans. Va morir jove el 27 de mar\xc3\xa7 de 1929 i el va succeir el seu fill Vrijendra Singh._NEWLINE_El 18 de mar\xc3\xa7 de 1949 Vrijendra va integrar l'estat en la Uni\xc3\xb3 de Matsya que el 15 de maig de 1949 es va unir al Gran Rajasthan per formar l'estat de Rajasthan."